LV Eiropas Savienības Oficiālais Vēstnesis L 88/1

KOMISIJAS REGULA (ES) 2015/537

(2015. gada 31. marts),

ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz tādu alumīnija laku lietošanu īpašiem medicīniskiem nolūkiem paredzētā diētiskā pārtikā, kas ir pagatavotas no košenila, karmīnskābes, karmīniem (E 120)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.

(2) Minēto Savienības atļauto pārtikas piedevu sarakstu var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru vai nu pēc Komisijas iniciatīvas, vai pēc pieteikuma saņemšanas.

(3) Eiropas Pārtikas nekaitīguma iestāde (“Iestāde”) 2008. gada 22. maija atzinumā (3) ieteica samazināt alumīnija pieļaujamo nedēļas devu (TWI) līdz 1 mg/kg ķermeņa svara nedēļā. Turklāt Iestāde uzskatīja, ka lielā daļā Savienības intensīvi patērētāji, īpaši bērni, parasti pārsniedz pārskatīto TWI. Lai nodrošinātu, ka pārskatītā TWI netiek pārsniegta, ar Komisijas Regulu (ES) Nr. 380/2012 (4) tika grozīti alumīniju saturošu pārtikas piedevu, tostarp alumīnija laku, lietošanas nosacījumi un daudzumi.

(4) Regulā (ES) Nr. 380/2012 ir noteikts, ka līdz 2014. gada 31. jūlijam ir atļauts izmantot alumīnija lakas, kas pagatavotas no jebkuras Regulas (EK) Nr. 1333/2008 II pielikuma B daļas 1. tabulā uzskaitītās krāsvielas. Savukārt no 2014. gada 1. augusta ir atļauts izmantot tikai tās alumīnija lakas, kas pagatavotas no Regulas (EK) Nr. 1333/2008 II pielikuma A daļas 3. tabulā uzskaitītajām krāsvielām, un tikai tajās pārtikas kategorijās, par kurām minētā pielikuma E daļā ir skaidri norādīti noteikumi par alumīnija maksimālo robežvērtību no lakām.

(5) Pieteikums pagarināt tādu alumīnija laku lietošanas termiņu īpašiem medicīniskiem nolūkiem paredzētā diētiskā pārtikā, kas ir pagatavotas no košenila, karmīnskābes, karmīniem (E 120), tika iesniegts 2013. gada 30. oktobrī, un, ievērojot Regulas (EK) Nr. 1331/2008 4. panta prasības, tas tika darīts pieejams dalībvalstīm. Pieteikumā tika lūgts minētajā pārtikā noteikt maksimālo alumīnija daudzumu no alumīnija lakām, kas ir pagatavotas no košenila, karmīnskābes, karmīniem. Lietošanas atļaujas termiņa pagarinājums tika pieprasīts attiecībā uz īpašiem medicīniskiem nolūkiem paredzētu diētisko pārtiku, kas nav paredzēta zīdaiņiem un maziem bērniem. Lai nepārkāptu Regulu (ES) Nr. 380/2012, īpaša uzmanība, izskatot minēto pieteikumu, tika veltīta iespējamai eksponētībai alumīnijam.

(6) Krāsainajās alumīnija lakās krāsviela tiek padarīta nešķīstoša, un tā funkcionē savādāk nekā tai ekvivalentā krāsviela (piemēram, ir stabilāka attiecībā pret gaismu, pH un karstumu, tāpēc krāsa neizbalo un nodrošina savādāku krāsas toni nekā parastā krāsa), padarot krāsvielu lakas veidā piemērotu konkrētiem tehniskiem izmantošanas veidiem. Alumīnija lakas, kas ir pagatavotas no košenila, karmīnskābes, karmīniem, ir piemērotas, lai atbilstu tehnoloģiskai nepieciešamībai, kas ir šķidrai, termiski apstrādātai, īpašiem medicīniskiem nolūkiem paredzētai diētiskai pārtikai.

(7) Īpašiem medicīniskiem nolūkiem paredzēta diētiska pārtika Komisijas Direktīvā 1999/21/EK (5) ir definēta kā īpašas diētas pārtika, kas speciāli apstrādāta vai izgatavota un domāta diētiskai lietošanai mediķu uzraudzībā. Tā ir paredzēta kā vienīgā vai papildu barība gan pacientiem ar ierobežotu, vājinātu vai traucētu organisma vielmaiņu, spēju uzņemt, sagremot, uzsūkt vai izdalīt parastus pārtikas produktus, to sastāvā esošas noteiktas barības vielas vai metabolītus, gan pacientiem ar citām medicīniski noteiktām uztura prasībām, kuru diētu nevar izstrādāt, tikai pārveidojot parasto diētu, lietojot citus īpašas diētas pārtikas produktus vai apvienojot abus šos faktorus.

(8) Ņemot vērā EFSA visaptverošajā pārtikas patēriņa datubāzē (6) esošos datus par īpašiem medicīniskiem nolūkiem paredzētas diētiskas pārtikas patēriņu un pieņemot, ka tā satur maksimālo alumīnija daudzumu – 3mg/kg, tā eksponētība alumīnijam, kas rodas no minētās pārtikas, gan pieaugušajiem, gan bērniem joprojām ir krietni mazāka nekā TWI – 1 mg/kg ķermeņa svara nedēļā. Tādēļ, ņemot vērā, ka eksponētība alumīnijam no citiem uztura avotiem būtu ierobežota, jo īpaši gadījumos, kad īpašiem medicīniskiem nolūkiem paredzēta diētiskā pārtika tiek izmantota kā vienīgā pārtika, nav sagaidāms, ka pacienti, kuri to lieto uzturā, varētu pārsniegt TWI.

(9) Lai atjauninātu Regulas (EK) Nr. 1333/2008 II pielikumā iekļauto Savienības atļauto pārtikas piedevu sarakstu, Komisijai saskaņā ar Regulas (EK) Nr. 1331/2008 3. panta 2. punktu ir jālūdz Iestādes atzinums, izņemot gadījumus, kad šādi atjauninājumi nevar nelabvēlīgi ietekmēt cilvēku veselību. Tā kā atļauja izmantot alumīnija lakas, kas ir pagatavotas no košenila, karmīnskābes, karmīniem, ir tāds minētā saraksta atjauninājums, kas nevarētu ietekmēt cilvēku veselību, Iestādes atzinumu lūgt nav nepieciešams.

(10) Tāpēc Regulas (EK) Nr. 1333/2008 II pielikums būtu attiecīgi jāgroza.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 31. martā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 16. lpp.

(2) Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) Scientific Opinion of the Panel on Food Additives, Flavourings, Processing AIDS and Food Contact Materials (AFC) on Safety of aluminium from dietary intake (EFSA Journal (2008) 754, 1. lpp.).

(4) Komisijas 2012. gada 3. maija Regula (ES) Nr. 380/2012, ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz alumīniju saturošu pārtikas piedevu lietošanas nosacījumiem un daudzumiem (OV L 119, 4.5.2012., 14. lpp.).

(5) Komisijas 1999. gada 25. marta Direktīva 1999/21/EK par diētisko pārtiku cilvēkiem ar veselības traucējumiem (OV L 91, 7.4.1999., 29. lpp.).

(6) http://www.efsa.europa.eu/en/datexfoodcdb/datexfooddb.htm